Saak oor ou SA vlag dán in hofDie ou Suid-Afrikaanse vlag. Die Nelson Mandela-stigting het Maandag aangekondig dat sy saak om die ou Suid-Afrikaanse vlag tot haatspraak, onregverdige diskriminasie en teistering te verklaar in April in die gelykheidshof aangehoor sal word. Dié saak sal op 29 en 30 April aangehoor word. Dít volg nadat die stigting die gelykheidshof in Maart verlede jaar versoek het om die tentoonstelling van die ou Suid-Afrikaanse vlag tot haatspraak, onregverdige diskriminasie en teistering op grond van ras te verklaar. Die stigting het in ŉ verklaring gesê die tyd het aangebreek om te erken dat die ou vlag ŉ simbool van ŉ misdaad teen die mensdom was en dat die tentoonstelling daarvan dié misdaad vier en swart Suid-Afrikaners verneder. “Dit is belangrik dat die Wet op die Bevordering van Gelykheid en Voorkoming van Onbillike Diskriminasie gebruik word as ŉ instrument om sulke gedrag te ontmoedig,” lui die verklaring. Volgens die stigting is die burgerregte-organisasie AfriForum egter gekant teen hul versoek op grond daarvan dat dit inbreuk sal maak op Suid-Afrikaners se reg op vryheid van uitdrukking. Die Menseregtekommissie ondersteun wel die versoek. “Die stigting sluit die Grondwet se reg op vryheid van uitdrukking in. Dit is ook van mening dat Suid-Afrikaners die grondwetlike perke op dié reg moet respekteer en mekaar se reg op waardigheid moet beskerm,” het die stigting gesê.